Ανακοίνωση για την έναρξη επανεξέτασης για τη λήξη ισχύος των μέτρων αντιντάμπινγκ που επιβάλλονται στις εισαγωγές αναπτήρων τσέπης με πυρόλιθο αερίου που δεν ξαναγεμίζουν, καταγωγής Λαϊκής Δημοκρατίας της Κίνας

(2000/C 127/05)

Μετά τη δημοσίευση ανακοίνωσης για την επικείμενη λήξη ισχύος(1) των μέτρων αντιντάμπινγκ στις εισαγωγές αναπτήρων τσέπης με πυρόλιθο αερίου που δεν ξαναγεμίζουν, καταγωγής, Λαϊκής Δημοκρατίας της Κίνας, η Επιτροπή έλαβε αίτηση επανεξέτασης σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 του Συμβουλίου(2) όπως τροποποιήθηκε τελευταία από τον κανονισμό (ΕΚ) αριθ. 905/98 του Συμβουλίου(3) (εφεξής "βασικός κανονισμός").

1. ΑΙΤΗΣΗ ΕΠΑΝΕΞΕΤΑΣΗΣ

Η αίτηση υποβλήθηκε στις 3 Φεβρουαρίου 2000 από την European Lighters Manufacturers Federation (εφεξής "η αιτούσα") για λογαρισμό των παραγωγών που αντιπροσωπεύουν σημαντικό ποσοστό της κοινοτικής παραγωγής αναπτήρων τσέπης, με πυρόλιθο αερίου που δεν ξαναγεμίζουν.

2. ΠΡΟΪΟΝ

Το προϊόν που αποτελεί αντικείμενο επανεξέτασης είναι οι αναπτήρες τσέπης με πυρόλιθο αερίου που δεν ξαναγεμίζουν, επίσης γνωστοί και ως αναπτήρες μιας χρήσης. Με τον κανονισμό (ΕΚ) αριθ. 192/1999 του Συμβουλίου, ο ορισμός του προϊόντος επεκτάθηκε στους αναπτήρες τσέπης με πυρόλιθο αερίου που ξαναγεμίζουν, οι οποίοι ενσωματώνουν πλαστικό σώμα δοχείου. Το υπό εξέταση προϊόν κατατάσσεται επί του παρόντος στον κωδικό ΣΟ ex 9613 10 00 και ex 9613 20 10. Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. ΙΣΧΥΟΝΤΑ ΜΕΤΡΑ

Το μέτρο που ισχύει επί του παρόντος είναι οριστικός δασμός αντιντάμπινγκ ο οποίος επιβλήθηκε με τον κανονισμό (ΕΚ) αριθ. 3433/91 του Συμβουλίου(4), όπως τροποποιήθηκε τελευταία από τον κανονισμό (ΕΚ) αριθ. 1006/95 του Συμβουλίου(5) και όπως επεκτάθηκε από τον κανονισμό (ΕΚ) αριθ. 192/1999 του Συμβουλίου(6).

4. ΑΙΤΙΟΛΟΓΗΣΗ ΤΗΣ ΕΠΑΝΕΞΕΤΑΣΗΣ ΓΙΑ ΤΗ ΛΗΞΗ ΙΣΧΥΟΣ

Η αίτηση βασίζεται στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση ή στην επανάληψη της πρακτικής ντάμπινγκ και της ζημίας που προκλήθηκε στον κοινοτικό κλάδο παραγωγής.

Δεδομένου ότι η κανονική αξία για τη Λαϊκή Δημοκρατία της Κίνας θα καθοριστεί με βάση τους κανόνες που αναφέρονται στο άρθρο 2 παράγραφος 7 του βασικού κανονισμού, η αιτούσα έχει προτείνει τον καθορισμό της κανονικής αξίας βάσει της τιμής σε χώρα με οικονομία αγοράς.

Ο ισχυρισμός περί συνέχισης της πρακτικής ντάμπινγκ θεμελιώνεται στη σύγκριση μεταξύ της κανονικής αξίας, σύμφωνα με τα οριζόμενα παραπάνω, και των τιμών εξαγωγής του υπό εξέταση προϊόντος κατά την πώλησή του προς εξαγωγή στην Κοινότητα.

Η αιτούσα ισχυρίζεται επίσης ότι σε περίπτωση που επιτραπεί η λήξη των μέτρων, ο τρέχων όγκος εισαγωγών του υπό εξέταση προϊόντος πιθανότατα θα αυξηθεί, ειδικότερα, λόγω της ύπαρξης σημαντικής μη χρησιμοποιηθείσας παραγωγικής ικανότητας στην υπό εξέταση χώρα η οποία θα μπορούσε εύκολα να οδηγήσει στην επανέναρξη ή την αύξηση της παραγωγής του υπό εξέταση προϊόντος.

Η αιτούσα ισχυρίζεται ακόμη ότι η κατάσταση του κοινοτικού κλάδου παραγωγής είναι ακόμα εύθραυστη. Το γεγονός αυτό αποδεικνύεται από τη χαμηλή αποδοτικότητα και τη μειωμένη παραγωγική του ικανότητα. Πρέπει επίσης να σημειωθεί ότι διαπιστώθηκε σημαντικός βαθμός καταστρατήγησης η οποία αποκαταστάθηκε μόλις τον Ιανουάριο του 1999. Λαμβάνοντας υπόψη την προαναφερθείσα σημαντική μη χρησιμοποιηθείσα παραγωγική ικανότητα, οποιαδήποτε περαιτέρω αύξηση σημαντικών εισαγωγών από την ενδιαφερόμενη χώρα σε τιμές που αποτελούν αντικείμενο ντάμπινγκ θα συμπιέσει περαιτέρω τις τιμές στην Κοινότητα και δύναται να επιδεινώσει την κατάσταση του κοινοτικού κλάδου παραγωγής, υπό μορφή περαιτέρω απώλειας μεριδίου αγοράς για τον κοινοτικό κλάδο παραγωγής και επιδείνωσης της οικονομικής του κατάστασης.

5. ΔΙΑΔΙΚΑΣΙΑ

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξης ισχύος των μέτρων, η Επιτροπή αρχίζει έρευνα σύμφωνα με το άρθρο 11 παράγραφος 2 του βασικού κανονισμού.

5.1. Διαδικασία για τον καθορισμό της ενδεχόμενης πρακτικής ντάμπινγκ και της ζημίας

Η έρευνα θα καθορίσει εάν η λήξη των μέτρων είναι ή όχι πιθανό να οδηγήσει στη συνέχιση ή την επανάληψη της πρακτικής ντάμπινγκ και της ζημίας.

α) Δειγματοληψία

Λόγω της εμφανούς έκτασης και της πολυπλοκότητας αυτής της διαδικασίας, η Επιτροπή δύναται να εφαρμόσει τεχνικές δειγματοληψίας, σύμφωνα με το άρθρο 17 του βασικού κανονισμού.

i) Δειγματοληψία για τους παραγωγούς/εξαγωγείς

Προκειμένου να είναι σε θέση η Επιτροπή να αποφασίσει κατά πόσον είναι απαραίτητη η δειγματοληψία και, σε αυτήν την περίπτωση, να επιλέξει ένα δείγμα, ζητείται από όλους τους παραγωγούς/εξαγωγείς ή τους αντιπροσώπους που ενεργούν εξ ονόματός τους να αναγγελθούν στην Επιτροπή και να παράσχουν τις ακόλουθες πληροφορίες σχετικά με την επιχείρηση ή τις επιχειρήσεις τους, εντός της προθεσμίας που ορίζεται στην παράγραφο 6 στοιχείο β) της παρούσας ανακοίνωσης:

- το όνομα, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου και φαξ ή/και τον αριθμό τηλετύπου και τον αρμόδιο υπάλληλο,

- τον κύκλο εργασιών στο τοπικό νόμισμα και τον όγκο σε μονάδες του υπό εξέταση προϊόντος πωλούμενου προς εξαγωγή στην Κοινότητα κατά τη διάρκεια της περιόδου από 1ης Απριλίου 1999 έως 31 Μαρτίου 2000,

- τις ακριβείς δραστηριότητες της εταιρείας όσον αφορά το υπό εξέταση προϊόν,

- τα ονόματα και τις ακριβείς δραστηριότητες όλων των συνδεδεμένων εταιρειών(7) που συμμετέχουν στην παραγωγή ή/και την πώληση (εξαγωγική ή/και εγχώρια) του υπό εξέταση προϊόντος,

- κάθε άλλο συναφές στοιχείο το οποίο θα βοηθούσε την Επιτροπή να επιλέξει το δείγμα,

- ένδειξη σχετικά με το κατά πόσον οι εταιρείες συμφωνούν να περιληφθούν στο δείγμα, πράγμα το οποίο θα συνεπάγετο την απάντηση σε ερωτηματολόγιο και τη συγκατάνευση για επιτόπια επαλήθευση των απαντήσεών τους.

Προκειμένου να λάβει τις πληροφορίες που κρίνει απαραίτητες για την επιλογή του δείγματος των παραγωγών/εξαγωγέων, η Επιτροπή, επιπλέον, θα έλθει σε επαφή με τις αρχές των ενδιαφερόμενων χωρών εξαγωγής, τους γνωστούς εξαγωγείς και κάθε γνωστή ένωση εξαγωγέων.

ii) Δειγματοληψία για τους εισαγωγείς

Προκειμένου να είναι σε θέση η Επιτροπή να αποφασίσει κατά πόσον είναι απαραίτητη η δειγματοληψία και, σε αυτήν την περίπτωση, να επιλέξει ένα δείγμα, ζητείται από όλους τους εισαγωγείς ή τους αντιπροσώπους που ενεργούν εξ ονόματός τους να αναγγελθούν στην Επιτροπή και να παράσχουν τις ακόλουθες πληροφορίες σχετικά με την εταιρεία ή τις εταιρείες τους, εντός της προθεσμίας που ορίζεται στην παράγραφο 6 στοιχείο β) της παρούσας ανακοίνωσης:

- συνολικό κύκλο εργασιών της εταιρείας σε ευρώ κατά την περίοδο από 1ης Απριλίου 1999 έως 31 Μαρτίου 2000,

- την αξία σε ευρώ των μεταπωλήσεων στην κοινοτική αγορά του υπό εξέταση εισαγόμενου προϊόντος καταγωγής Λαϊκής Δημοκρατίας της Κίνας, κατά την περίοδο από 1ης Απριλίου 1999 έως 31 Μαρτίου 2000,

- τον όγκο σε μονάδες των μεταπωλήσεων στην κοινοτική αγορά του υπό εξέταση εισαγόμενου προϊόντος καταγωγής Λαϊκής Δημοκρατίας της Κίνας, κατά την περίοδο από 1ης Απριλίου 1999 έως 31 Μαρτίου 2000,

- τα ονόματα και τις ακριβείς δραστηριότητες όλων των συνδεδεμένων εταιρείων(8), που συμμετέχουν στην παραγωγή ή/και την πώληση του υπό εξέταση προϊόντος,

- κάθε άλλο συναφές στοιχείο το οποίο θα βοηθούσε την Επιτροπή να επιλέξει το δείγμα,

- ένδειξη σχετικά με το κατά πόσον οι εταιρείες συμφωνούν να περιληφθούν στο δείγμα, πράγμα το οποίο θα συνεπάγετο την απάντηση σε ερωτηματολόγιο και τη συγκατάνευση για επιτόπια επαλήθευση των απαντήσεών τους.

Επιπλέον, προκειμένου να λάβει της πληροφορίες που κρίνει απαραίτητες για την επιλογή του δείγματος των εισαγωγέων, η Επιτροπή θα έλθει σε επαφή με κάθε γνωστή ένωση εισαγωγέων.

iii) Τελική επιλογή των δειγμάτων

Όλα τα ενδιαφερόμενα μέρη που επιθυμούν να υποβάλουν χρήσιμα στοιχεία σχετικά με την επιλογή του δείγματος πρέπει να το πράξουν εντός της προθεσμίας που ορίζεται στην παράγραφο 6 στοιχείο β) της παρούσας ανακοίνωσης.

Η Επιτροπή προτίθεται να προβεί στην τελική επιλογή του δείγματος αφού ζητήσει τη γνώμη των ενδιαφερομένων μερών που έχουν εκφράσει την προθυμία τους να συμπεριληφθούν στη δειγματοληψία.

Οι εταιρείες που περιλαμβάνονται στο δείγμα πρέπει να απαντήσουν σε ερωτηματολόγιο εντός της προθεσμίας που ορίζεται στην παράγραφο 6 στοιχείο β) και να συνεργαστούν στο πλαίσιο της επιτόπιας επαλήθευσης.

Σε περίπτωση που δεν επιδειχθεί ικανοποιητικός βαθμός συνεργασίας, η Επιτροπή θα στηρίξει τα συμπεράσματά της στα διαθέσιμα αποδεικτικά στοιχεία, σύμφωνα με το άρθρο 17 παράγραφος 4 και το άρθρο 18 του βασικού κανονισμού.

β) Ερωτηματολόγια

Η Επιτροπή, προκειμένου να λάβει τις πληροφορίες που κρίνει απαραίτητες για την έρευνά της, θα αποστείλει ερωτηματολόγια στον κοινοτικό κλάδο παραγωγής και σε όλες τις ενώσεις παραγωγών στην Κοινότητα, στους εξαγωγείς που επιλέχτηκαν στη δειγματοληψία, σε όλες τις ενώσεις εξαγωγέων, στους εισαγωγείς που επιλέχτηκαν στη δειγματοληψία και στους εμπόρους, καθώς και σε όλες τις ενώσεις εμπόρων και εισαγωγέων που κατονομάζονται στην καταγγελία και στις αρχές της χώρας εξαγωγής.

Όλοι οι κοινοτικοί παραγωγοί πρέπει να επικοινωνήσουν πάραυτα με την Επιτροπή, αλλά το αργότερο εντός της προθεσμίας που ορίζεται στην παράγραρο 6 στοιχείο α) σημείο i) για να διαπιστώσουν εάν αναφέρονται ή όχι στην αίτηση και, ενδεχομένως να ζητήσουν ερωτηματολόγιο, δεδομένου ότι η προθεσμία που ορίζεται στην παράγραφο 6 στοιχείο α) σημείο ii) της παρούσας ανακοίνωσης ισχύει για τις απαντήσεις των ερωτηματολογίων τους.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να υποβάλουν αποδεικτικά στοιχεία. Οι πληροφορίες αυτές και τα αποδεικτικά στοιχεία πρέπει να αποσταλούν στην Επιτροπή εντός της προθεσμίας που ορίζεται στην παράγραφο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

δ) Επιλογή χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγούν οι Φιλιππίνες ως κατάλληλη τρίτη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στην παράγραφο 6 στοιχείο γ) της παρούσας ανακοίνωσης.

5.2. Διαδικασία για την εκτίμηση του συμφέροντος της Κοινότητας

Σύμφωνα με το άρθρο 21 του βασικού κανονισμού και για να καταστεί δυνατό να ληφθεί απόφαση σχετικά με το κατά πόσον η διατήρηση της εφαρμογής των ισχυόντων μέτρων αντιντάμπινγκ είναι προς το συμφέρον της Κοινότητας, η αιτούσα, οι κοινοτικοί παραγωγοί, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές ενώσεις καταναλωτών μπορούν, εντός της γενικής προθεσμίας που ορίζεται στην παράγραφο 6 στοιχείο α) σημείο ii) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή, υπό την προϋπόθεση ότι θα αποδείξουν την ύπαρξη αντικειμενικής σχέσης μεταξύ της δραστηριότητας και του υπό εξέταση προϊόντος. Σημειώνεται ότι οι τυχόν πληροφορίες που υποβάλλονται βάσει του άρθρου 21 λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

6. ΠΡΟΘΕΣΜΙΕΣ

α) Γενικές προθεσμίες

i) Για τους κοινοτικούς παραγωγούς, για να ζητήσουν ερωτηματολόγιο

Όλα τα ενδιαφερόμενα συμβαλλόμενα μέρη πρέπει το συντομότερο δυνατόν, αλλά το αργότερο 15 ημέρες μετά τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων να ζητήσουν ερωτηματολόγιο.

ii) Για τα μέρη, για να αναγγελθούν, να απαντήσουν στο ερωτηματολόγιο και να υποβάλουν άλλες πληροφορίες

Όλα τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να παράσχουν απαντήσεις στο ερωτηματολόγιο, με την επιφύλαξη διαφορετικής ρύθμισης, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Οι εταιρείες που επιλέγονται στο δείγμα πρέπει να απαντήσουν σε ερωτηματολόγιο εντός της προθεσμίας που ορίζεται στην παράγραφο 6 στοιχείο β).

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας των 40 ημερών, να γίνουν δεκτά σε ακρόαση από την Επιτροπή.

β) Συγκεκριμένη προθεσμία για τη δειγματοληψία

Κάθε στοιχείο σχετικό με την επιλογή των δειγμάτων πρέπει να υποβληθεί στην Επιτροπή εντός 15 ημερών από τη δημοσίευση της παρούσας ανακοίνωσης, δεδομένου ότι η Επιτροπή προτίθεται να πραγματοποιήσει διαβουλεύσεις με τα ενδιαφερόμενα μέρη που έχουν εκφράσει την επιθυμία να συμπεριληφθούν στην τελική επιλογή των δειγμάτων εντός χρονικού διαστήματος 21 ημερών από τη δημοσίευση της παρούσας ανακοίνωσης.

Οι απαντήσεις στα ερωτηματολόγια από τα μέρη που επιλέχθηκαν στη δειγματοληψία πρέπει να υποβληθούν στην Επιτροπή εντός 30 ημερών από την ημερομηνία κοινοποίησης του συνυπολογισμού τους στο δείγμα.

γ) Ειδική προθεσμία για την επιλογή της χώρας με οικονομία αγοράς

Οι συμμετέχοντες στην έρευνα που επιθυμούν να διατυπώσουν παρατηρήσεις σχετικά με την καταλληλότητα των Φιλιππινών, οι οποίες, όπως αναφέρθηκε στην παράγραφο 5.1 στοιχείο δ) της παρούσας ανακοίνωσης, προβλέπεται να χρησιμοποιηθεί ως χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, οφείλουν να υποβάλουν τις παρατηρήσεις τους εντός 10 ημερών από τη δημοσίευση της παρούσας ανακοίνωσης.

7. ΓΡΑΠΤΕΣ ΠΑΡΑΤΗΡΗΣΕΙΣ, ΑΠΑΝΤΗΣΕΙΣ ΣΤΑ ΕΡΩΤΗΜΑΤΟΛΟΓΙΑ ΚΑΙ ΑΛΛΗΛΟΓΡΑΦΙΑ

Όλες οι παρατηρήσεις και οι αιτήσεις που υποβάλλονται από τα ενδιαφερόμενα μέρη πρέπει να υποβληθούν γραπτώς (όχι σε ηλεκτρονική μορφή, εκτός αν ορίζεται διαφορετικά), και πρέπει να περιλαμβάνουν την ονομασία, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση της Επιτροπής για την αλληλογραφία: Ευρωπαϊκή Επιτροπή Γενική Διεύθυνση Εμπορίου

Διευθύνσεις C και E

DM 24 - 8/3

Rue de la Loi/Wetstraat 200 Β - 1049 Βρυξέλλες Αρθ. φαξ (32-2) 295 65 05 Τέλεξ COMEU B 21877

8. ΑΡΝΗΣΗ ΣΥΝΕΡΓΑΣΙΑΣ

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα στοιχεία.

(1) ΕΕ C 318 της 5.11.1999, σ. 3.

(2) ΕΕ L 56 της 6.3.1996 σ. 1.

(3) ΕΕ L 128 της 30.4.1998, σ. 18.

(4) ΕΕ L 326 της 28.5.1991, σ. 1.

(5) ΕΕ L 101 της 4.5.1995, σ. 38.

(6) ΕΕ L 22 της 29.1.1999, σ. 1.

(7) Για τον ορισμό των συνδεδεμένων εταιρείων βλέπε άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής, σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).

(8) Για τον ορισμό των συνδεδεμένων εταιρείων βλέπε άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής, σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).